紹慶府教廳瑞麥
作者：陽枋
朝代：宋

paragraphs: 耕稼問黔巑，禾黍慳培塿。
秀實僅有之，嘉祥藐烏睹。
府主金華仙，農事躬緬縷。
暖律笑吹鄒，長府肯爲魯。
節用寓封殖，寬征從字撫。
去年民病穫，公把漏天補。
今年趁春耕，公有月額雨。
至和委來牟，兩岐分藝圃。
雙秀可奇觀，三穎駭珍吐。
一如荀氏龍，頭角森踽踽。
一如賈氏虎，偉彪稱最怒。
友于好弟兄，長岐支傴僂。
芒穎乍崢嶸，襁褓辭嫗姆。
苗脈共根株，萬物本乎祖。
見說西家牛，二犢同一乳。
瑣碎衆難并，異聞杳前古。
歸功二千石，爲言物有主。
憶昔辛丑間，紅塵飛白羽。
陸海沈炊烟，原田沒榛楛。
殿角深顧憂，宅西命山甫。
太平登九年，魚鳬藹生聚。
長嘯孤雲端，漢中我疆宇。
片心天地通，助順知已許。
畜繁田不蕪，麥瑞富高庾。
萬竈飽貔貅，餘勇洵可賈。
坐縛長橋蛟，行却九關虎。
挈還天子地，醉言執童羖。
衮衣逐歸禾，上瑞此焉取。
癯儒嘉聞言，中夜長起舞。
欲補嘉禾篇，俚詠驚瓦甒。